Reeksverkragter gevonnis wat minstens 32 vroue verkragJonas Kgobo Moshabi (46) Foto: SAPD ŉ 46-jarige verdagte is Vrydag in die hooggeregshof in Polokwane gevonnis in verband met die verkragting van 32 vroue, meeste van hulle bejaardes. Jonas Kgobo Moshabi het die vroue tussen 2005 en 2012 in Moletjie in Seshego geteister. Hy is tot 22 keer lewenslange tronkstraf gevonnis vir die misdade. “Hy het sy slagoffers gewoonlik oorval wanneer hulle in ŉ mielieland gewerk of hout versamel het,” het kol Ronel Otto, woordvoerder van die polisie, gesê. “Hy het ook by 10 van sy slagoffers se huise ingebreek.” In meeste gevalle het Moshabi ŉ ongelisensieerde vuurwapen in sy besit gehad om die vroue te dreig en hulle besittings te steel. “ŉ Vrou is in een voorval in haar huis doodgeskiet,” het Otto bygevoeg. Hy is in 2013 in Moletji in hegtenis geneem en was sedertdien in aanhouding.